**КОМИ РЕСПУБЛИКАСА ЛИЦЕНЗИЯ СЛУЖБАЛÖН ТШÖКТÖД**

**Коми Республика мутасын спирта абу сёяна прöдукция вöчан, видзан да сыöн могмöдан уджлы лицензияяс сетöм кузя государственнöй услугаяс збыльмöдан административнöй регламент вынсьöдöм йылысь**

«Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» 2005 во вöльгым тöлысь 22 лунся 171-ФЗ №-а Федеральнöй оланпас да «Государственнöй мог збыльмöдан (государственнöй услуга сетан) административнöй регламентъяс лöсьöдан да вынсьöдан пöрадок йылысь» Коми Республикаса Правительстволöн 2009 во урасьöм тöлысь 12 лунся 24 №-а шуöм збыльмöдöм могысь

ТШÖКТА:

1. Вынсьöдны Коми Республика мутасын спирта абу сёяна прöдукция вöчан, видзан да сыöн могмöдан уджлы лицензияяс сетöм кузя государственнöй услугаяс збыльмöдан административнöй регламентсодтöдын индöм серти.

 2. Тайö Тшöктöдсö олöмö пöртöм бöрся кута видзöдны ачым.

Юрнуöдысь С.А.Усачёв

Сыктывкар

2010 вося лöддза-номъя тöлысь 30 лун

71-О №

Вынсьöдöма

Коми Республикаса лицензия службалöн

2010 во лöддза-номъя тöлысь 30 лунся

 71-О №-а тшöктöдöн

(содтöд)

**КОМИ РЕСПУБЛИКА МУТАСЫН СПИРТА АБУ СЁЯНА ПРÖДУКЦИЯ ВÖЧАН, ВИДЗАН ДА СЫÖН МОГМÖДАН УДЖЛЫ ЛИЦЕНЗИЯЯС СЕТÖМ КУЗЯ ГОСУДАРСТВЕННÖЙ УСЛУГАЯС ЗБЫЛЬМÖДАН АДМИНИСТРАТИВНÖЙ РЕГЛАМЕНТ**

I. Панас

1.1. Коми Республика мутасын спирта абу сёяна прöдукция вöчан, видзан да сыöн могмöдан уджлы лицензияяс сетöм кузя государственнöй услугаяс збыльмöдан административнöй регламентыс (водзö – Административнöй регламент) индö, кутшöм кадколастö да кыдзи кутасны мунны Коми Республикаса лицензия службалöн административнöй процедураяс да административнöй действиеяс, кутшöм сылöн тэчас юкöдувъяс да чина йöз костын йитöд кутан пöрадокыс, а сiдзжö кыдзи кутö йитöдсö Службаыс организацияяскöд, государственнöй власьт да меставывса асвеськöдлан органъяскöд спирта абу сёяна прöдукция вöчан, видзан да сыöн могмöдан уджлы лицензияяс сетöм кузя государственнöй услугаяс збыльмöдiгöн (водзö – государственнöй услуга).

1.2. Государственнöй услугасö збыльмöдö Коми Республикаса лицензия служба (водзö - Служба).

1.3. Служба збыльмöдö государственнöй услугасö лицензияяс сетöм кузя спирта абу сёяна прöдукция вöчан, видзан да сыöн могмöдан уджлы:

мый вöчöма конфискуйтöм этилöвöй спиртысь, алкоголя да спирта прöдукцияысь, мый оз лöсяв государственнöй стандартъяслы да техническöй условиеяслы;

мый артмö этилöвöй спирт да алкоголя прöдукция вöчан колясъяс выль пöв переработайтöмысь.

1.4. Государственнöй услугаыс збыльмöдсьö со мый серти:

«Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» 1995 во вöльгым тöлысь 22 лунся 171-ФЗ №-а Федеральнöй оланпас (Россия Федерацияса законодательство собрание, 1995, 48 №, 4553 ст.);

«Спирта абу сёяна прöдукция вöчан, видзан да сыöн могмöдан уджлы лицензияяс сетöм йылысь положение вынсьöдöм йылысь» Россия Федерацияса Правительстволöн 1999 во öшым тöлысь 6 лунся 1344 №-а шуöм (Россия Федерацияса законодательство собрание, 1999, 50 №, 6227 ст.);

«Коми Республикаса лицензия служба йылысь» Коми Республикаса Юралысьлöн 2009 во сора тöлысь 28 лунся 80 №-а Индöд (Коми Республикаса государственнöй власьт органъяслöн индöд-тшöктöмъяс, 2009, 26 №, 470 ст.);

«Коми Республикаса лицензия службалöн уджын öткымын юалöм йылысь» Коми Республикаса Правительстволöн 2009 во сора тöлысь 28 лунся 224 №-а шуöм (Коми Республикаса государственнöй власьт органъяслöн индöд-тшöктöмъяс, 2009, 26 №, 475 ст.);

1.5. Государственнöй услуга збыльмöдан помшуöмöн лоö:

а) спирта абу сёяна прöдукция вöчан, видзан да сыöн могмöдан уджлы лицензияяс сетöм (сетны öткажитöм) (водзö – лицензия);

б) лицензиялысь кадколаст нюжöдöм (нюжöдны öткажитöм);

в) лицензия выльысь оформитöм (выльысь оформитны öткажитöм) (выль лицензия сетöм);

г) лицензия дугöдöм;

д) лицензия мыйкö кад кежлö дугöдлöм;

е) лицензия бöр сетöм (лицензия бöр сетны öткажитöм да лицензия киритöм йылысь шыöдчöмöн ёрдö шыöдчöм);

ж) сетöм лицензияяс (алкоголя прöдукция торйöн вузалöм вылö лицензияяс кындзи), мыйкö кад кежлö дугöдлöм лицензияяс да киритöм лицензияяс реестрö юöръяс пыртöм (водзö – реестр);

з) лицензия киритöм йылысь шыöдчöмöн ёрдö шыöдчöм йылысь решение примитöм.

1.6. Государственнöй услуга босьтысьясöн лоöны юридическöй кывкутысьяс, кодъясöс оланпасöн урчитöм пöрадок серти пасйöма Россия Федерация мутасын да налöн Коми Республика мутасын эмöсь торйöдöм мутас объектъяс (водзö – шыöдчысьяс), кодъяс шыöдчисны Службаö лицензия сетöм (выльысь оформитöм, кадколаст нюжöдöм, дугöдöм) йылысь шыöдчöмöн.

1.7. Государственнöй услугаö пырöны административнöй процедураяс (административнöй действиеяс), кутшöмъяс йитчöмаöсь лицензияяс сетöмкöд (сетны öткажитöмкöд), кадколаст нюжöдöмкöд (нюжöдны öткажитöмкöд), выльысь оформитöмкöд (оформитны öткажитöмкöд), бöр сетöмкöд (бöр сетны öткажитöмкöд), дугöдöмкöд, лицензия мыйкö кад кежлö дугöдлöмкöд, лицензияяс киритöмкöд, реестр нуöдöмкöд.

II. Государственнöй услуга сетан пöрадок дорö корöмъяс

2.1. Государственнöй услуга збыльмöдан правилöяс йылысь юöртан пöрадок

2.1.1. Государственнöй услуга збыльмöдан правилöяс йылысь юöр сетсьö:

веськыда Службаын;

телефон пыр;

«Öтуввез»-ын Службаса сайтын.

2.1.2. Служба йылысь юöр:

Службалöн места да пошта инпас: 167983, Коми Республика, Сыктывкар, Интернациональнöй ул., 108 к..

Шыöдчöмъяс мöдöдöм вылö электроннöй инпас:

E-mail: lic@rkomi.ru.

Службалöн официальнöй сайт: <http://lic.rkomi.ru>

Службалöн уджалан кад:

Выльлун - Четверг 8.45 - 18.00

Пекнича 9.00 - 17.00

Пажын вылö кост 13.00 – 14.00

Субöта - Вежалун Шойччан лун

Службалöн уна канала телефонъяс:

(8212) 24-24-92, 24-62-39.

2.1.3. Государственнöй услуга збыльмöдан условиеяс йылысь тыр юöрсö сетöма «Öтуввез»-ын Службаса сайтын да Службалöн юöртан стендын.

Службаса сайтын да юöртан стендын сетöма татшöм юöртан материалъяс:

- документъяс оформитöм вылö лыддьöг, формаяс, документъяс гижан образецъяс;

- государственнöй да муниципальнöй органъяслöн, кытчö колö шыöдчыны шыöдчысьлы государственнöй услуга босьтöм могысь, инпас йылысь, Öтуввез»-ын официальнöй сайтлöн инпас йылысь, электроннöй пошта инпас йылысь, уджалан график йылысь юöр.

2.1.4. Государственнöй услуга збыльмöдöм кузя консультацияяс вермöны сетны:

веськыда Службаын;

гижöда шыöдчöмъяс кузя;

телефон пыр;

электроннöй пошта пыр.

2.1.5. Гижöда шыöдчöмъяс серти консультация сетiгöн шыöдчöм вылö вочакывсö мöдöдöны шыöдчысьлöн инпас серти пошта пыр вылынджык сулалысь юрнуöдысьöн урчитöм кадколастö, сэк, кор кадколастсö абу урчитöма, гижöда шыöдчöм воöмсянь 30 лунысь абу дырджык кадколастö.

2.1.6. Телефон пыр консультация сетiгöн Службаса специалистлы трубкасö босьтöм бöрын колö висьтавны: овсö, нимсö, вичсö; чинсö, юкöнлысь нимсö.

Телефон пыр консультация сетiгöн либö сэк, кор шыöдчысь шыöдчö ачыс, Службаса специалистлы колö, воöм запрос серти, сетны юöр татшöм юалöмъяс кузя:

- пыртан номеръяс йылысь юöр, мый улын пасйöма Службалöн делопроизводство системаын государственнöй услугаяс сетан юалöмъяс кузя шыöдчöмъяс;

- юöр сы йылысь, кыдзи видлавсьöны документъясыс;

- юöр сы йылысь, кутшöм пасйöдъяс, вöзйöмъяс лоисны документъяс видлалан помшуöмъяс серти;

- государственнöй услуга збыльмöдан юалöмъяс кузя нормативнöй правовöй актъяс йылысь юöр, а стöчджыка кö, нормативнöй правовöй актлöн ним, номер, сiйöс примитан кадпас;

- юöр сы йылысь, кутшöм документъяс колöны государственнöй услуга збыльмöдöм вылö;

- Службалöн уджалан график, телефонъяс, электроннöй инпас, сайт йылысь юöр.

Мукöд юалöм Служба видлалö сöмын лöсялана гижöда шыöдчöм подув вылын.

2.1.7. Электроннöй пошта пыр консультация сетiгöн шыöдчöм вылö вочакывсö мöдöдöны шыöдчысьлöн электроннöй инпас вылö шыöдчöм воöмсянь 3 уджалан лунысь оз дырджык кадколастö тайö Регламентлöн 13 пунктöн индöм лыддьöг серти юалöмъяс вылö вочавидзигöн.

Мукöд дырйи шыöдчöм вылö вочакывсö мöдöдöны электроннöй пошта пыр шыöдчысьлöн электроннöй инпас вылö вылынджык сулалысь юрнуöдысьöн урчитöм кадколастö, сэк, кор кадколастсö абу урчитöма, гижöда шыöдчöм воöмсянь 30 лунысь абу дырджык кадколастö.

2.2. Государственнöй услуга сетан местаяс дорö корöмъяс.

2.2.1. Государственнöй услуга сетан местаяс колö могмöдны бур условиеясöн Россия Федерацияса законодательствоöн урчитöм корöмъяс серти шыöдчысьясöс да чина йöзöс, сы лыдын могмöдны вермытöмъяслысь налöн шыöдчöм серти государственнöй услуга сетан правосö.

2.2.2. Службалöн места кузя зданиеö шöр пыранiн оборудуйтсьö табличкаöн (вывескаöн), кытчö индыссьöны Служба йылысь татшöм юöръяс:

коми да роч кыв вылын ним;

юридическöй инпас;

уджалан кад.

2.2.3. Шыöдчысьяссянь документъяс примитан местаяс колö оборудуйтны пызанъясöн да улöсъясöн, телефонöн, ксероксöн, вылыс паськöм вылö шкапöн да канцелярскöй кöлуйöн (карандашöн, ручкаöн, бумагаöн), а сiдзжö татшöм печатайтан материалъясöн:

- государственнöй услуга збыльмöдöм вылö колана документ лыддьöгöн;

- государственнöй услуга збыльмöдöм кузя методическöй рекомендацияясöн;

- государственнöй услуга збыльмöдöмысь законодательствоöн урчитöм öктас мынтöм вылö банковскöй реквизитъясöн;

- документъяс оформитан образецъясöн;

- шыöдчöмъяс бланокъясöн;

- тайö Регламентöн.

Виччысян да документъяс примитан жыръяс колö вöчны лöсяланаöн, тырмымöн тöрана местаясöн.

Виччысян местаяс колö оборудуйтны улöсъясöн. Виччысян места лыдыс артавсьö сы серти, уна-ö мортöс зданиеын вермöны да эм позянлун примитны, но абу этшаджык 5 местаысь.

2.3. Государственнöй услуга збыльмöдан кадколаст.

2.3.1. Лицензия сетöм (сетны öткажитöм) йылысь либö лицензия выльысь оформитны (выльысь оформитны öткажитöм) йылысь решение примитан кадколаст оз вермы лоны 30 лунысь унджык сiйö лунсянь, кор Службаö воöны организация-шыöдчыссянь лицензия сетöм либö выльысь оформитöм йылысь шыöдчöм да став колана документъяс.

Сэк, кор колö нуöдны содтöд экспертиза, индöм кадколастö позьö нюжöдны сiйöс нуöдан кадколаст вылö, но 30 лунысь оз дырджык.

Лицензиялысь кадколаст нюжöдöм (нюжöдны öткажитöм) йылысь решение примитан кадколастыс оз вермы лоны 15 лунысь унджык сiйö лунсянь, кор Службаö воöны организация-шыöдчыссянь шыöдчöм да став колана документъяс.

Лицензия мыйкö кад кежлö дугöдлан кадколастыс, мый колö аддзöм торкалöмъяссö бырöдöм вылö, оз вермы лоны квайт тöлысьысь унджык.

Лицензия бöр сетöм йылысь (лицензия бöр сетны öткажитöм да лицензия киритöм йылысь шыöдчöмöн ёрдö шыöдчöм йылысь) решение Служба примитö 10 лунысь оз сёрджык кадколастö сiйö лунсяньыс, кор организация-шыöдчыссянь воö мыйкö кад кежлö лицензия дугöдысь лоöмторъяссö бырöдöм йылысь шыöдчöм.

Лицензия дугöдöм йылысь шыöдчöм видлалан кадколастыс оз вермы лоны 3 лунысь дырджык сiйö лунсяньыс, кор Службаö воö организация-шыöдчыссянь шыöдчöм.

2.3.2. Служба сетö организация-шыöдчысьлы (организация-шыöдчысьöс петкöдлысьлы) лицензия (лицензия выльысь оформитiгöн выль лицензия) лöсялана решение примитöм бöрын 3 лунысь оз сёрджык.

Организация-шыöдчысь вермö шыöдчыны Службаö лицензияла индöм кадколаст помасьöм бöрын. Та дырйи лицензиясö сетöны шыöдчан лунö, лицензиясö кö абу ыстöма организация-шыöдчысьлы пошта пыр.

2.4. Лицензия сетны (выльысь оформитны, кадколаст нюжöдны) öткажитöм вылö, видлавны позьтöмлун вöсна документъяс бöр бергöдöм вылö подув лыддьöг

2.4.1. Лицензияяс сетны öткажитöм вылö подув лыддьöг:

а) сетöм документъясын юöрыс абу стöч либö сiйöс торкöма;

б) «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпаслöн 8 статьялысь корöмъяссö торкöма (водзö – Федеральнöй Оланпас);

в) организация оз лöсяв «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпасöн урчитöм мукöд лицензионнöй корöмъяслы.

Лицензиялысь кадколастсö нюжöдны, а сiдзжö лицензиясö выльысь оформитны вермасны öткажитны тайö пунктын индöм подувъяс вылын.

2.4.2. Сэк, кор Служба организация-шыöдчысьöн сетöм документъяслы экспертиза нуöдiгöн тöдмалö, мый найö оз лöсявны тайö Административнöй регламентлöн либö Россия Федерацияса законодательстволöн корöмъяслы, организация-шыöдчысьлы пошта пыр мöдöдöны Службаса юрнуöдысьöн (юрнуöдысьöс вежысьöн) кырымалöм да Службаын примитöм делопроизводство правилöяс серти пасйöм гижöда юöр, кöнi индöны, мый вöсна документъяссö видлавны абу позянлуныс.

2.5. Государственнöй услуга збыльмöдöм вылö колана документ лыддьöг да найöс сетан пöрадок.

2.5.1. Спирта абу сёяна прöдукция вöчан, видзан да сыöн могмöдан уджлы лицензия босьтöм вылö шыöдчысь сетö Службаö:

а) лицензия сетöм йылысь шыöдчöм юридическöй кывкутысьлысь тыр да (либö) дженьдöдöм нимсö да организационно-правовöй формасö, организациялысь местасö, сылöн торйöдöм юкöдувъяслысь, кöнi збыльмöдсьöны лицензируйтан уджъясыс, местаяссö, банк нимсö да банкын лицензируйтöм уджлысь рöштшöт тшöт номерсö, прöдукциясö («Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпаслöн 8 статьяса 3 пункт серти), корöм лицензиялысь кадколастсö индöмöн (1 №-а содтöд);

б) учредительнöй документ копия да организация государствосянь пасйöм йылысь документ копия (оригиналъяссö петкöдлöмöн сэк, кор документ копияяссö абу эскöдöма нотариусöн);

в) вот органын организацияöс учётö босьтöм йылысь документ копия;

г) лицензияысь государственнöй пошлина мынтöм йылысь документ копия;

д) вот органсянь справка сы йылысь, мый организациялöн абу вот да öктас йылысь Россия Федерацияса законодательство торкöмысь вот, öктас, пеняяс да штрапъяс мынтöм кузя уджйöз;

е) торъя уполномочитöм государственнöй органъяслöн кывкöртöд сы йылысь, мый организациялöн производственнöй да склад жыръясыс лöсялöны санитарно-эпидемиологическöй, пöжарысь видзчысян, экологическöй нормаяслы да корöмъяслы;

ж) документ, мый эскöдö спирта абу сёяна прöдукция вöчöмын химическöй да технологическöй контрольлысь техническöй компетентносьтсö (аккредитациясö), сы лыдын денатурируйтан добавкаяс вылö, либö индöм контрольсö нуöдöм вылö татшöм лабораториякöд сёрнитчöм копия;

з) медшöр технологическöй оборудование лöсялöм вылö сертификат копия.

2.5.2. Спирта абу сёяна прöдукция вöчан, видзан да сыöн могмöдан уджлы лицензия выльысь оформитöм вылö шыöдчысь сетö Службаö тайö Административнöй регламентлöн 2.5.1. пунктын индöм документъяс организациялöн либö сылöн правопреемниклöн шыöдчöм серти.

2.5.3. Служба лицензиясö выльысь оформитö сэк, кор вежсьö организациялöн нимыс (реорганизуйттöг), сылöн местаыс либö лицензияын индöм сылöн торъя юкöдувъяслöн местаясыс, вежсьöны лицензияын индöм мукöд юöр, а сiдзжö сэк, кор вошö лицензияыс, выльысь лицензиясö оформитöны организациялöн шыöдчöм подув вылын индöм вежсьöмъяс либö лицензия вошöм эскöдысь документъяс содтöмöн. Татшöм случайяс дырйи лицензиясö выльысь оформитöны выль лицензия сетöмöн та дырйи лицензиялысь индöм кадколастсö кольöмöн да лицензияяс сетысь органö лицензия выльысь оформитны быть колана лоöмторъяс лоан лунсянь 30 лунöн водзынджык сетöм лицензиясö бергöдöмöн (сiйöс воштöм кындзи).

2.5.4. Лицензия выльысь оформитöм йылысь шыöдчöм оформитöны ас кöсйöм серти гижöмöн да сэтчö колö пасйыны Службалысь ним, организация-шыöдчысьлысь ним, организация-шыöдчысьлысь места, лицензия номер, нуöдан удж да выльысь оформитöм вылö помка.

Шыöдчöм дорö пуктöны документъяс, кутшöмъяс эскöдöны, мый организация-шыöдчысьлöн нимыс, сылöн местаыс либö лицензияын индöм сылöн торъя юкöдувъяслöн местаясыс, лицензияын мукöд юöр вежсисны либö лицензияыс вошис, а сiдзжö государственнöй пошлина мынтöм йылысь документ копия.

2.5.5. Лицензия выльысь оформитöны (организация-шыöдчысьсö реорганизуйтöм кындзи) выль лицензия сетöмöн та дырйи выльысь оформитöм вылö индöм лицензияын сылысь кадколастö кольöмöн да Службаö организация-шыöдчысьöн водзынджык сетöм лицензиясö (сiйöс воштöм кындзи) бергöдöмöн.

2.5.6. Служба выльысь оформитö лицензиясö организация-шыöдчысьöс реорганизуйтöмкöд йитöдын документъяс подув вылын, кутшöмъясöс сетö организация-шыöдчысь либö сылöн правопреемник тайö Административнöй регламентлöн 2.5.1. -.2.5.2 пунктъясöн урчитöм пöрадок серти, та дырйи сэк, кор:

- организация-шыöдчысь реорганизуйтiгöн сетсьö государственнöй пошлина мынтöм йылысь документ копия лöсялана нуöдöм удж вылö лицензия сетöмысь индöм мында (öтувтчöмöн реорганизуйтöм кындзи да сэк, кор реорганизуйтан организацияяслöн правопреемниксö государствосянь пасъян кадпас вылö öтувтчöмын быд участвуйтысь организациялöн эм öти и сiйö жö удж нуöдöм вылö лицензия);

- организация-шыöдчысьсö öтувтчöмöн реорганизуйтiгöн да сэк, кор реорганизуйтан организацияяслöн правопреемниксö государствосянь пасъян кадпас вылö öтувтчöмын быд участвуйтысь организациялöн эм öти и сiйö жö удж нуöдöм вылö лицензия, сетсьö государственнöй пошлина мынтöм йылысь документ копия.

2.5.7. Спирта абу сёяна прöдукция вöчан, видзан да сыöн могмöдан уджлы лицензиялысь кадколастсö нюжöдöм вылö шыöдчысь сетö Службаö лицензиялöн кадколаст помасьтöдз татшöм документъяс:

1) лицензиялысь кадколаст нюжöдöм йылысь гижöда шыöдчöм;

2) вот органсянь справка сы йылысь, мый организация-шыöдчысьлöн абу вот да öктас мынтöм кузя уджйöз;

3) государственнöй пошлина мынтöм йылысь документ копия.

2.5.8. Лицензиялысь кадколаст нюжöдöм йылысь шыöдчöм оформитöны ас кöсйöм серти гижöмöн да сэтчö колö пасйыны Службалысь ним, организация-шыöдчысьлысь ним, организация-шыöдчысьлысь места, лицензия номер, лицензия быран кадпас, нуöдан удж да лицензия нюжöдöм вылö кадколаст, мый оз вермы лоны куим воысь унджык.

2.5.9. Сэк, кор лицензиялысь кадколаст нюжöдöм йылысь шыöдчöмсö сетöны сылöн кадколаст помасьöм бöрын, татшöм шыöдчöмсö оз видлавны.

2.5.10. Служба бöр сетö лицензиясö лицензия мыйкö кад кежлö дугöдлöм йылысь решениеын индöм кадколаст помасьтöдз организация-шыöдчысьöн лицензия мыйкö кад кежлö дугöдлöмын лоöмторъяс бырöдöм йылысь сетöм шыöдчöм подув вылын.

2.5.11. Лицензия мыйкö кад кежлö дугöдлöмын лоöмторъяссö бырöдöм йылысь шыöдчöмсö оформитöны ас кöсйöм серти гижöмöн да сэтчö колö пасйыны Службалысь ним, организация-шыöдчысьлысь ним, организация-шыöдчысьлысь места, а сiдзжö лицензия мыйкö кад кежлö дугöдлöмын лоöмторъяссö бырöдöм йылысь юöръяс, да сетны колö сiйö кадпасöдз, мый индöма лицензия мыйкö кад кежлö дугöдлöм йылысь решениеын.

2.5.12. Сэк, кор лицензия мыйкö кад кежлö дугöдлöмын лоöмторъяссö бырöдöм йылысь шыöдчöмсö сетöны сiйö кадпас бöрын, мый индöма лицензия мыйкö кад кежлö дугöдлöм йылысь решениеын, татшöм шыöдчöмсö оз видлавны.

2.5.13. Спирта абу сёяна прöдукция вöчан, видзан да сыöн могмöдан уджлы лицензиялысь кадколаст дугöдöм вылö шыöдчысь сетö Службаö лицензия кадколаст дугöдöм йылысь шыöдчöм.

2.5.14. Лицензиялысь кадколаст дугöдöм йылысь шыöдчöм оформитöны ас кöсйöм серти гижöмöн да сэтчö колö пасйыны Службалысь ним, организация-шыöдчысьлысь ним, организация-шыöдчысьлысь места, лицензия номер, нуöдан удж.

2.6. Государственнöй услуга збыльмöдöмысь босьтöны сьöм

2.6.1. Лицензия сетöмысь (лицензия кадколаст нюжöдöмысь, лицензия выльысь оформитöмысь) мынтыссьö татшöм государственнöй пошлина:

спирта абу сёяна (сы лыдын денатурируйтöм) прöдукция вöчан, видзан да сыöн могмöдан уджлы лицензия сетöмысь – 500 000 шайт;

юридическöй кывкутысьöс реорганизуйтiгöн лицензия выльысь оформитöмысь (öтувтчöмöн юридическöй кывкутысьясöс реорганизуйтöм кындзи да сэк, кор реорганизуйтан юридическöй кывкутысьяслöн правопреемниксö государствосянь пасъян кадпас вылö öтувтчöмын быд участвуйтысь юридическöй кывкутысьлöн эм öти и сiйö жö удж нуöдöм вылö лицензия) – 500 000 шайт;

юридическöй кывкутысьясöс реорганизуйтiгöн да сэк, кор реорганизуйтан юридическöй кывкутысьяслöн правопреемниксö государствосянь пасъян кадпас вылö öтувтчöмын быд участвуйтысь юридическöй кывкутысьлöн эм öти и сiйö жö удж нуöдöм вылö лицензия, лицензия вылысь оформитöмысь – 2 000 шайт;

юридическöй кывкутысьлысь ним (сiйöс реорганизуйттöг), сылысь места либö лицензияын индöм уджалан места либö лицензияын индöм мукöд юöр вежсьöмкöд йитöдын, а сiдзжö лицензия воштöмкöд йитöдын – 2 000 шайт;

лицензия кадколаст нюжöдöмысь – 500 000 шайт.

III. Административнöй процедураяс

Государственнöй услуга збыльмöдöмö пырöны татшöм административнöй процедураяс:

- лицензия сетöм йылысь шыöдчöм да сы дорö документъяс Россия Федерацияса законодательствоöн урчитöм лицензионнöй корöмъяслы лöсялöм вылö видлалöм;

- выль медшöр технологическöй оборудование лыддьöг да сы дорö документъяс видлалöм;

- лицензияяс выльысь оформитöм йылысь шыöдчöм да сы дорö документъяс видлалöм;

- лицензия кадколаст нюжöдöм йылысь шыöдчöм да сы дорö документъяс видлалöм;

- лицензия мыйкö кад кежлö дугöдлöм йылысь шыöдчöм видлалöм;

- лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöм видлалöм;

- лицензия дугöдöм йылысь шыöдчöм видлалöм;

- лицензия киритöм йылысь шыöдчöмöн ёрдö шыöдчöм йылысь решение примитöм.

Государственнöй услуга збыльмöдан блок-схема вайöдöма тайö Административнöй регламент дорö 2 №-а содтöдын.

3.1. Лицензия сетöм йылысь шыöдчöм да сы дорö документъяс Россия Федерацияса законодательствоöн урчитöм лицензионнöй корöмъяслы лöсялöм вылö видлалöм

3.1.1. Лицензия сетöм йылысь шыöдчöм да сы дорö тайö Административнöй регламентлöн 2.5.1. пункт серти сетöм документъяс Россия Федерацияса законодательствоöн урчитöм корöмъяслы лöсялöм вылö видлалöм кузя административнöй процедура заводитчöмöн лоö Службаö индöм документъяслöн воöм.

Сэк, кор организация-шыöдчысь сетö шыöдчöмсö веськыда Службаö, Служба шыöдчöм копия вылö индö сiйöс примитöм йылысь пас.

3.1.2. Лицензия сетöм йылысь шыöдчöм сыкöд сетöм документъясöн регистрируйтöны Службалöн öтувъя юкöнын делопроизводство нуöдан правилöяс серти, кутшöмъясöс примитöма Службаын, да сiйö воан луннас либö мöд луннас сетöны лицензируйтан да контроль юкöнö.

3.1.3. Лицензируйтан да контроль юкöнса специалистъяс лыдысь индыссьö збыльмöдысь морт, кодi кутас нуöдны экспертиза лицензия сетöм йылысь шыöдчöмлы да сыкöд воöм документъяслы сы вылö, лöсялöны-ö тайö Административнöй регламентöн урчитöм корöмъяслы да Россия Федерацияса законодательстволы.

3.1.4. Сэк, кор лицензируйтан да контроль юкöнса специалист документъяслы экспертиза нуöдiгöн тöдмалö, мый найö оз лöсявны тайö Административнöй регламентöн урчитöм корöмъяслы либö Россия Федерацияса законодательстволы, лöсьöдöны гижöда юöр, кöнi индöны торъя помкасö, мый вöсна абу позянлуныс видлавны документъяссö.

3.1.5. Документъяссö колö видлавны найöс регистрируйтан лунсянь 30 лун чöжöн, кытчö пырö налы экспертиза нуöдöм и лицензия сетöм (сетны öткажитöм) йылысь решение примитöм.

Сэк, кор сетöм документъясын лицензируйтан да контроль юкöнса специалист аддзис тырмытöмторъяс да (либö) мöдарö вöчöмторъяс, а сiдзжö лöсявтöмторъяс юöръясын, кутшöмъяс эмöсь Службалöн мукöд документын да юöръясын, лицензируйтан да контроль юкöнса специалист лöсьöдö Службаса юрнуöдысь (юрнуöдысьöс вежысь) ним вылö кывкöртöд сы йылысь, мый колö нуöдны содтöд экспертиза сiйöс быть нуöдöмсö подулалöмöн.

Службаса юрнуöдысьöн вынсьöдöм кывкöртöд подув вылын экспертиза нуöдан кадколастсö вермасны нюжöдны, но 30 лунысь оз дырджык вылö.

3.1.6. Служба лицензия сетöм йылысь шыöдчöм сетан лунсянь 30 лун чöжöн организациясö туялö сы вылö, лöсялö-ö лицензионнöй корöмъяслы, мый урчитöма «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпасöн.

Туялöм нуöдан помшуöмъяс серти контроль да лицензируйтан юкöнса специалист лöсьöдö кывкöртöд сы йылысь, лöсялö-ö (оз лöсяв) шыöдчысь индöм лицензионнöй корöмъяслы.

3.1.7. Службаса юрнуöдысь (юрнуöдысьöс вежысь) лицензируйтан да контроль юкöнса специалистöн кывкöртöд лöсьöдан лунсянь кык лунысь оз сёрджык кырымалö организация-шыöдчысьлöн лицензионнöй корöмъяслы да условиеяслы лöсялöм йылысь кывкöртöд либö организация-шыöдчысьлöн лицензионнöй корöмъяслы да условиеяслы лöсявтöм йылысь кывкöртöд.

Шыöдчысьлöн лицензионнöй корöмъяслы да условиеяслы лöсявтöм йылысь кывкöртöд оформитöны сэк, кор туялiгöн шыöдчана лицензируйтан удж нуöдöм вылö колана лицензионнöй корöмъяслы да условиеяслы сюрöны лöсявтöмторъяс, кытчö индöны торъя торкалöмъяссö Россия Федерацияса лöсялана нормативнöй правовöй актъяслöн положениеяс вылö ыстысьöмöн.

3.1.8. Лицензируйтан да контроль юкöн оформитö Службалысь лицензия сетöм йылысь либö сетны öткажитöм йылысь решение бала.

Кывкутысь специалист оформитöм решение баласö организация-шыöдчысьöн сетöм документъясöн öттшöтш да кывкöртöдöн сетö Службаса юрнуöдысьлы (юрнуöдысьöс вежысьлы) кырымалöм вылö.

Лицензия выльысь сетны öткажитöм йылысь Службалысь решение примитöны тайö Административнöй регламентлöн 2.4.1 пунктын урчитöм случайяс дырйи да сэк, кор эм кывкöртöд сы йылысь, мый шыöдчысь оз лöсяв лицензионнöй корöмъяслы.

3.1.9. Службалысь лицензия сетöм йылысь либö сетны öткажитöм йылысь решениесö регистрируйтöны делопроизводство нуöдан правилöяс серти да мöдöдöны организация-шыöдчысьлы пошта пыр сiйöс примитöм бöрын куим лунöн либö сетöны организация-шыöдчысьöс петкöдлысьлы.

3.1.10. Лицензия сетны öткажитöм йылысь решениеын вайöдöны öткажитöм вылö помкаяссö, а сiдзжö индöны лицензия сетны öткажитан помкаясöн лоысь торъя торкалöмъяссö.

3.1.11. Лицензия сетöм йылысь решение примитöм бöрын öтувъя юкöнса кывкутысь специалист оформитö лицензия.

Лицензияын пасйöны:

а) лицензия сетан органлысь ним;

б) организациялысь ним да пошта инпас, производство нуöдан места;

в) удж нуöдан сикас;

г) вот мынтысьлысь пас;

д) лицензиялысь кадколаст;

е) лицензируйтан удж нуöдöмлысь условиеяс;

ж) лицензиялысь пасъян номер да сiйöс сетан кадпас.

Лицензиялöн эм содтöд, кöнi индöны нимсö да пасъян номерсö спирта абу сёяна вöчан прöдукциялысь да тайö прöдукция вöчöм вылö вöдитчан спиртлысь ГОСТ (ТУ)-сö.

Лицензиясö кырымалö Службаса юрнуöдысь да эскöдöны сiйöс печатьöн.

3.1.12. Сетöм лицензияыслöн выныс паськалö организацияса торъя юкöдувъяслöн удж нуöдöм вылö сэк, кор лицензияын индöма налöн местаыс.

3.1.13. Лицензиясö сетöны организация-шыöдчысьöн индöм кадколаст вылö, но куим воысь оз унджык кадколаст вылö.

3.1.14. Лицензиясö сетöны организация-шыöдчысьöс петкöдлысьлы мортöс эскöдысь документ да сылысь уджмогъяс эскöдысь документ петкöдлöм бöрын.

3.1.14. Лицензия сетöмсö пасйöны делопроизводство правилöяс серти.

3.1.15. Лицензия сетöм йылысь юöръяссö öтувъя юкöнса кывкутысь специалист пыртö реестрö лицензия сетöм йылысь решение пасъян кадпассянь кык уджалан лунöн.

3.1.16. Лицензия сетöмкöд йитчöм документъяс кывкутысь специалист пуктö öтув лицензионнöй делöö.

Лицензионнöй делöсö, сы вылö видзöдтöг, сетöма организация-шыöдчысьлы лицензиясö либö лицензиясö сетны öткажитöма, колö видзны Службаын лöсялана документъяскöд öтув лицензиялöн став кадколаст чöжöн гуся юöрсö видзöмын корöмъясö кутчысьöмöн да сылöн кадколаст помасьöм бöрын либö сiйöс сетны öткажитöм бöрын 5 во чöж.

3.2. Выль медшöр технологическöй оборудование лыддьöг да сы дорö пуктöм документъяс видлалöм

3.2.1. Выль медшöр технологическöй оборудование лыддьöг видлалöм кузя административнöй процедура заводитчöмöн лоö Службаö организация-шыöдчыссянь, кодi ньöбис этилöвöй спирт да (либö) алкоголя прöдукция вöчöм вылö выль медшöр технологическöй оборудование, мый пыртöма Этилöвöй спирт, алкоголя да спирта прöдукция вöчöм да сылöн бергалöм вылö медшöр технологическöй оборудование лыддьöгö, кутшöмöс вынсьöдöма Россия Федерацияса Правительстволöн 2006 во тöвшöр тöлысь 13 лунся 17-р №-а тшöктöмöн, документъяс воöм, мый урчитöма тайö Административнöй регламентлöн 2.5.1 пунктöн.

Сэк, кор организация-шыöдчысь сетö выль медшöр технологическöй оборудование лыддьöгсö веськыда лицензируйтан органö, Служба лыддьöг копия вылö индыссьö сiйöс примитöм йылысь пас.

3.2.2. Документъяссö (выль медшöр технологическöй оборудование лыддьöг да оборудование вылö лöсялан сертификатъяс) регистрируйтö öтувъя юкöнса специалист делопроизводство нуöдан правилöяс серти, кутшöмъясöс примитöма Службаын, да налöн воан луннас либö мöд луннас сетöны лицензируйтан да контроль юкöнö.

3.2.3. Лицензируйтан да контроль юкöнса специалистъяс лыдысь индыссьö кывкутысь морт, кодi кутас видлавны документъяссö.

Выль медшöр технологическöй оборудование лыддьöг да лöсялан сертификатъяс видлалан медыджыд кадколастыс лоö Службаын пасйöмсянь 30 лун.

3.2.4. Лицензируйтан да контроль юкöнса специалист видлалö документъяссö сы вылö, лöсялöны-ö найö Россия Федерацияса законодательстволы.

3.2.5. Лицензируйтан да контроль юкöнса специалист шыöдчöм сетан лунсянь 30 лун чöжöн организациясö туялö сы вылö, лöсялö-ö лицензионнöй корöмъяслы, мый урчитöма «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпасöн.

Туялöм нуöдан помшуöмъяс серти контроль да лицензируйтан юкöнса специалист лöсьöдö кывкöртöд сы йылысь, лöсялö-ö (оз лöсяв) шыöдчысь индöм лицензионнöй корöмъяслы.

3.2.6. Сэк, кор организация-шыöдчысьöн сетöм документъясын тöдмавсьö, мый юöрыс абу стöч да (либö) организация торкöма 1995 во вöльгым тöлысь 22 лунся 171-ФЗ №-а Федеральнöй оланпаслöн 8 статьялысь корöмъяс, лицензируйтан да контроль юкöнса специалист кывкöртöд подув вылын дасьтö Службалысь решение бала сы йылысь, мый оз позь вöдитчыны этилöвöй спирт да (либö) алкоголя прöдукция вöчöм вылö выль медшöр технологическöй оборудованиеöн.

3.2.7. Службалысь решениесö сы йылысь, мый оз позь вöдитчыны выль медшöр технологическöй оборудованиеöн, сетöны Службаса юрнуöдысьлы (юрнуöдысьöс вежысьлы) организация-шыöдчысьöн сетöм документъясöн да кывкöртöдöн.

Примитöм решениесö регистрируйтöны делопроизводство нуöдан правилöяс серти, кутшöмъясöс примитöма Службаын, да мöдöдöны пошта пыр сiйöс примитöм бöрын куим лунöн либö сетöны организация-шыöдчысьлы (организация-шыöдчысьöс петкöдлысьлы).

3.3. Лицензия выльысь оформитöм йылысь шыöдчöм да сы дорö пуктöм документъяс видлалöм

3.3.1. Лицензия выльысь оформитöм вылö документъяс видлалöм кузя административнöй процедура заводитöм вылö лоö Службаö тайö Административнöй регламентлöн 2.5.5. пункт серти документъяс воöм.

Сэк, кор организация-шыöдчысь сетö лицензия выльысь оформитöм йылысь шыöдчöмсö веськыда Службаö, лицензируйтан орган шыöдчöм копия вылö индö сiйöс примитöм йылысь пас.

Сэк, кор организация-шыöдчысьсö реорганизуйтöны, лицензиясö выльысь оформитöны организация-шыöдчысьлöн либö сылöн правопреемниклöн шыöдчöм кузя сiйöс босьтöм вылö урчитöм пöрадок серти серти.

3.3.2. Лицензия выльысь оформиттöдз организация-шыöдчысь либö сылöн правопреемник вермасны уджавны водзынджык сетöм лицензия подув вылын.

3.3.3. Лицензия выльысь оформитöм йылысь шыöдчöм лöсялана документъясöн регистрируйтöны öтувъя юкöнын делопроизводство нуöдан правилöяс серти да сiйö воан луннас либö мöд луннас сетöны лицензируйтан да контроль юкöнö.

3.3.4. Лицензируйтан да контроль юкöнса специалистъяс лыдысь индыссьö кывкутысь морт, кодi кутас лицензия выльысь оформитöм йылысь шыöдчöмсö да сы дорö документъяссö видлавны.

3.3.5. Кывкутысь специалист вöчö сетöм шыöдчöмлы да сыкöд воöм документъяслы экспертиза сы вылö, лöсялöны-ö найö тайö Административнöй регламентлöн да Россия Федерацияса законодательстволöн корöмъяслы.

Сэк, кор воöм документъясыс оз лöсявны тайö Административнöй регламентса 2.5.3. пунктлöн корöмъяслы либö Россия Федерацияса законодательстволы, организация-шыöдчысьлы лöсьöдöны гижöда юöр, кöнi индöны торъя помкасö, мый вöсна абу позянлуныс видлавны лицензия выльысь оформитöм йылысь шыöдчöм.

Гижöда юöрсö кырымалö Службаса юрнуöдысь (юрнуöдысьöс вежысь), регистрируйтöны делопроизводство нуöдан правилöяс серти да мöдöдöны организация-шыöдчысьлы сетöм документъясöн öттшöтш пошта пыр либö сетöны организация-шыöдчысьöс петкöдлысьлы.

Экспертизасö нуöдöны шыöдчöм регистрируйтан лунсянь 10 лунысь оз дырджык кадколастö. Сэк, кор лицензиясö выльысь оформитöны шыöдчысьöс реорганизуйтiгöн, экспертиза нуöдан кадколастсö вермасны нюжöдны тайö Административнöй регламентлöн 3.1.5. пунктöн урчитöм пöрадок серти.

3.3.6. Служба лицензия выльысь оформитöм вылö шыöдчöм сетан лунсянь 30 лун чöжöн организациясö туялö сы вылö, лöсялö-ö лицензинннöй корöмъяслы, мый урчитöма «Этилöвöй спирт, алкоголя да спирта прöдукция вöчöм да сылöн бергалöм государствосянь ладмöдöм йылысь» Федеральнöй оланпасöн.

Туялöм нуöдан помшуöмъяс серти контроль да лицензируйтан юкöнса специалист лöсьöдö кывкöртöд сы йылысь, лöсялö-ö (оз лöсяв) шыöдчысь индöм лицензионнöй корöмъяслы.

3.3.7. Организация-шыöдчысьöн сетöм документъяс да кывкöртöд подув вылын кывкутысь специалист дасьтö лицензия выльысь оформитöм (выльысь оформитны öткажитöм) йылысь решение бала.

Лöсялана решение бала, документъяскöд öттшöтш, мый сетöма организация-шыöдчысьöн, да кывкöртöдöн сетöны Службаса юрнуöдысьлы (юрнуöдысьöс вежысьлы) кырымалöм вылö.

Лицензия выльысь оформитны öткажитöм йылысь Службалысь решение примитöны тайö Административнöй регламентлöн 2.4.1 пунктын урчитöм случайяс дырйи да сэк, кор эм кывкöртöд сы йылысь, мый шыöдчысь оз лöсяв лицензионнöй корöмъяслы.

3.3.8. Службалысь лицензия выльысь оформитöм йылысь либö выльысь оформитны öткажитöм йылысь решение регистрируйтöны делопроизводство нуöдан правилöяс серти да мöдöдöны организация-шыöдчысьлы пошта пыр либö сетöны организация-шыöдчысьöс петкöдлысьлы.

Лицензия выльысь оформитны öткажитöм йылысь решениеын гижöны öткажитöм вылö помкасö, а сiдзжö индöны торъя торкалöмъяссö, мый вöсна öткажитiсны выльысь оформитны.

3.3.9. Сэк, кор примитöны лицензия выльысь оформитöм йылысь решение, оформитöны выль лицензия тайö Административнöй регламентлöн 3.1.11. пункт серти.

3.3.10. Лицензиясö сетöны организация-шыöдчысьöс петкöдлысьлы мортöс эскöдысь документ да сылысь уджмогъяс эскöдысь документ петкöдлöм бöрын.

3.3.11. Выль лицензия сетöмсö пасйöны, реестрö сы йылысь юöрсö, лöсялана лицензия делöö лицензия выльысь оформитöмкöд йитчöм документъяссö пыртöны тайö Административнöй регламентлöн урчитöм пöрадок серти.

3.4. Лицензиялысь кадколаст нюжöдöм йылысь шыöдчöм да сы дорö сетöм документъяс видлалöм

3.4.1. Лицензиялысь кадколаст нюжöдöм йылысь шыöдчöм да сы дорö документъяс видлалöм кузя административнöй процедура заводитöм вылö лоö Службаö тайö Административнöй регламентлöн 2.5.6. пункт серти документъяс воöм.

Сэк, кор организация-шыöдчысь сетö лицензиялысь кадколаст нюжöдöм йылысь шыöдчöмсö веськыда Службаö, лицензируйтан орган шыöдчöм копия вылö индö сiйöс примитöм йылысь пас.

3.4.2. Лицензиялысь кадколаст нюжöдöм йылысь шыöдчöм регистрируйтöны öтувъя юкöнын да сiйö воан луннас либö мöд луннас сетöны лицензируйтан да контроль юкöнö.

3.4.3. Лицензируйтан да контроль юкöнса специалистъяс лыдысь индыссьö кывкутысь морт, кодi кутас видлавны лицензиялысь кадколаст нюжöдöм йылысь шыöдчöмсö да сы дорö документъяссö.

3.4.4. Специалист вöчö сетöм документъяслы экспертиза сы вылö, лöсялöны-ö найö тайö Административнöй регламентлöн да Россия Федерацияса законодательстволöн корöмъяслы.

Сэк, кор воöм документъясыс оз лöсявны тайö Административнöй регламентса 2.4.6. пунктлöн либö Россия Федерацияса законодательстволöн корöмъяслы, организация-шыöдчысьлы лöсьöдöны гижöда юöр, кöнi индöны торъя помкасö, мый вöсна абу позянлуныс видлавны лицензиялысь кадколаст нюжöдöм йылысь шыöдчöм.

Гижöда юöрсö кырымалö Службаса юрнуöдысь (юрнуöдысьöс вежысь), регистрируйтöны делопроизводство нуöдан правилöяс серти да мöдöдöны организация-шыöдчысьлы пошта пыр либö сетöны организация-шыöдчысьöс петкöдлысьлы.

Экспертизасö нуöдöны документъяс регистрируйтан лунсянь 3 лунысь оз дырджык кадколастö.

3.4.5. Лöсялана решениелысь бала, организация-шыöдчысьöн сетöм документъяскöд öттшöтш, кывкöртöдöн сетöны Службаса юрнуöдысьлы (юрнуöдысьöс вежысьлы) кырымалöм вылö.

Лицензируйтысь орган примитö лицензиялысь кадколаст нюжöдны öткажитöм йылысь решение тайö Административнöй регламетлöн 2.4.1. пунктöн урчитöм случайяс дырйи.

3.4.6. Лицензиялысь кадколаст нюжöдöм йылысь либö тайö кадколастсö нюжöдны öткажитöм йылысь Службалысь решение регистрируйтöны делопроизводство нуöдан правилöяс серти да мöдöдöны организация-шыöдчысьлы пошта пыр сiйöс кырымалöм бöрын куим лунöн либö сетöны организация-шыöдчысьöс петкöдлысьлы.

3.4.7. Лицензиясö сетöны организация-шыöдчысьöс петкöдлысьлы мортöс эскöдысь документ да сылысь уджмогъяс эскöдысь документ петкöдлöм бöрын.

3.4.8. Лицензия сетöмсö пасйöны, государственнöй реестрö сы йылысь юöрсö, лöсялана лицензия делöö лицензия нюжöдöмкöд йитчöм документъяссö пыртöны тайö Административнöй регламентлöн 3.1.4-3.1.6 пунктъясын урчитöм пöрадок серти.

3.5. Лицензия мыйкö кад кежлö дугöдлöм йылысь решение примитöм

3.5.1. Служба примитö лицензия мыйкö кад кежлö дугöдлöм йылысь решение организация-шыöдчысьöн прöдукция вöчöмсö да бергалöмсö государствосянь веськöдлöм йылысь законодательство торкалöмъяс йылысь юöр подув вылын, а сiдзжö татшöм торкалöмъяссö эскöдысь материалъяс подув вылын (водзö – торкалöмъяс йылысь юöр), кутшöмъясöс сетöны 1995 во вöльгым тöлысь 22 лунся 171-ФЗ №-а Федеральнöй оланпасö кутчысьöмсö контролируйтысь да дöзьöритысь органъяс, а сiдзжö аслас компетенцияын.

3.5.2. Служба мыйкö кад кежлö дугöдö лицензиясö сэк, кор:

а) организация лицензируйтан удж збыльмöдан условиеяс торкалöмъяс бырöдöм йылысь Службаса предписаниеяс абу пöртöмаöсь олöмö;

б) урчитöм кадколастö абу сетöма лицензия выльысь оформитöм йылысь шыöдчöм;

в) урчитöм кадколастö лицензия сетöмысь абу мынтöма государственнöй пошлина;

г) этилöвöй спирт бергалан да спирта прöдукция вöчан мында йылысь декларациясö дзугöма да (либö) сетöма абу урчитöм кадколастö;

д) вöдитчöны медшöр технологическöй оборудованиеöн, мый лöсьöдöма этилöвöй спирт, алкоголя да спирта прöдукция вöчöм да бергöдöм вылö (Федеральнöй оланпаслöн 8 статьяса 2.1 пунктöн урчитöм случайяс кындзи) да абу могмöдöма дась прöдукцияын ватöг спиртлысь концентрациясö да мындасö, дась прöдукциялысь мындасö автоматическöя мурталан да учёт нуöдан средствоясöн, этилöвöй спирт, алкоголя да спирта прöдукция вöчан да бергöдан мында йылысь юöрсö öтувъя государственнöй автоматизируйтан юöр системаö фиксируйтан да сетан техническöй средствоясöн Федеральнöй оланпаслöн 8 статьяса корöмъяс серти;

е) этилöвöй спирт, алкоголя да спирта прöдукциясö бергöдöны Федеральнöй оланпаслысь 10.2 статьяöн урчитöм корöмъяссö торкöмöн, а спирта абу сёяна прöдукциясö, таысь кындзи, Федеральнöй оланпаслысь 10.1 статьяса 4 пунктöн урчитöм корöмъяссö торкöмöн;

ж) этилöвöй спиртöн, сы лыдын денатуратöн, да 60 прöчентысь унджык этилöвöй спирта дась прöдукцияа абу фасуйтöм спирта прöдукцияöн могмöдöны, сiйöс ньöбöны уведомлениетöг.

3.5.3. Сэк, кор Службаö воö тайö Административнöй регламентлöн 3.4.1. пунктын индöм органъяссянь торкалöмъяс йылысь юöр, индöм юöрсö регистрируйтöны öтувъя юкöнын делопроизводство нуöдан правилöяс серти, кутшöмъясöс примитöма Службаын, да сiйö воан луннас либö мöд луннас сетöны лицензируйтан да контроль юкöнö.

 Служба видлалö торкалöмъяс йылысь юöрсö сiйöс регистрируйтан лунсянь 15 лунысь оз дырджык кадколастö тайö пункт серти.

3.5.4. Кывкутысь специалист видлалö торкалöмъяс йылысь воöм юöрсö сы вылö, эмöсь-ö сэнi тайö Административнöй регламентса 3.4.2. пунктöн индöм подувъясыс.

Кор индöм подувъясыс эмöсь, сэки кывкутысь специалист дасьтö лицензия мыйкö кад кежлö дугöдöм йылысь решение бала.

Лицензия мыйкö кад кежлö дугöдлöм йылысь решениеын мыйкö кад кежлö татшöм дугöдöмсö колö подулавны, индыны мыйкö кад кежлö дугöдöмлысь кадколастсö (квайт тöлысьысь абу унджык).

3.5.5. Лицензия мыйкö кад кежлö дугöдлöм йылысь решение примитöм лунсянь 7 лунысь оз дырджык кадколастö Служба босьтö спирта абу сёяна дась прöдукция, сырьё да полуфабрикат колясъяссö, мыйöн вöдитчöны сiйöс вöчöм вылö, а сiдзжö пломбируйтö оборудованиесö да коммуникациясö сы могысь, медым прöдукциясö эз вермыны вöчны да вузавны.

Лицензия мыйкö кад кежлö дугöдлöм йылысь Службалысь решение кырымалö Службаса юрнуöдысь (юрнуöдысьöс вежысь), регистрируйтöны делопроизводство нуöдан правилöяс серти, кутшöмъясöс примитöма Службаын, да мöдöдöны организация-шыöдчысьлы пошта пыр сiйöс кырымалан лунсянь куим лунысь оз сёрджык либö сетöны организация-шыöдчысьöс петкöдлысьлы.

3.5.6. Сэк, кор торкалöмъяс йылысь юöрын эмöсь прöдукция вöчöмын да бергалöмын государствосянь веськöдлöм йылысь законодательство торкалöмъяс, кутшöмъяс оз лоны лицензия мыйкö кад кежлö дугöдлöм вылö подулöн, но индöны лицензионнöй корöмъяс да условиеяс торкалöмъяс вылö, кывкутысь специалист дасьтö торкалöмъяс бырöдöм йылысь предписание.

Предписаниеясын индöны торъя торкалöмъяссö нормативнöй правовöй актлöн лöсялана норма вылö ыстысьöмöн да найöс бырöдан кадколаст.

Предписание баласö торкалöмъяс йылысь юöрöн öттшöтш сетöны Службаса юрнуöдысьлы (юрнуöдысьöс вежысьлы) кырымалöм вылö.

Кырымалöм предписаниесö регистрируйтöны делопроизводство нуöдан правилöяс серти, кутшöмъясöс примитöма Службаын, да мöдöдöны организация-шыöдчысьлы пошта пыр либö сетöны организация-шыöдчысьöс петкöдлысьлы сiйöс кырымалан лунсянь куим лунöн.

3.5.7. Лицензия мыйкö кад вылö дугöдлöны сюрöм торкалöмъяссö бырöдöм вылö колана кадколаст вылö, мый оз вермы лоны квайт тöлысьысь дырджык.

Сэк, кор организация-шыöдчысь индöм торкалöмъяссö оз бырöд урчитöм кадколастö, Службалы колö шыöдчыны ёрдö лицензия киритöм йылысь шыöдчöмöн.

3.5.8. Государственнöй реестрö лицензия мыйкö кад кежлö дугöдлöм йылысь юöрсö, лöсялана лицензия делöö лицензия мыйкö кад кежлö дугöдлöмкöд йитчöм документъяссö пыртöны тайö Административнöй регламентлöн 3.1.4-3.1.6 пунктъясын урчитöм пöрадок серти.

3.6. Лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöм видлалöм

3.6.1. Лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöм видлалöм кузя административнöй процедура заводитöм вылö лоö Службаö тайö Административнöй регламентлöн 2.5.10. пункт серти документъяс воöм.

Сэк, кор организация-шыöдчысь сетö лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöмсö веськыда Службаö, шыöдчöм копия вылö индыссьö сiйöс примитöм йылысь пас.

 3.6.2. Лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöм регистрируйтöны öтувъя юкöнын делопроизводство нуöдан правилöяс серти, кутшöмъясöс примитöма Службаын, да сiйö воан луннас либö мöд луннас сетöны лицензируйтан да контроль юкöнö.

3.6.3. Лицензируйтан да контроль юкöнса специалистъяс лыдысь индыссьö кывкутысь морт, кодi кутас видлавны лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöмсö.

3.6.4. Кывкутысь морт дасьтö лицензия мыйкö кад кежлö дугöдлöмö вайöдысь торкалöмъяссö бырöдöм вылö кывкöртöд.

Та дырйи кывкöртöдын пасйöны сöмын лицензионнöй корöмъяслысь да условиеяслысь торкалöм бырöдöмъяс (бырöдтöмъяс), мыйяс вайöдiсны лицензия мыйкö кад кежлö дугöдлöмöдз.

3.6.5. Кывкöртöд подув вылын кывкутысь морт дасьтö лицензия бöр сетöм йылысь, либö бöр сетны öткажитöм йылысь да лицензия киритöм йылысь шыöдчöмсö ёрдö мöдöдöм йылысь решение бала.

Лицензия бöр сетны öткажитöм йылысь да лицензия киритöм йылысь шыöдчöмсö ёрдö мöдöдöм йылысь решение примитöны сэк, кор:

1) Службаö воö организация-шыöдчыссянь лицензия бöр сетöм йылысь шыöдчöм сiйö кадколаст бöрын, мый индöма лицензия мыйкö кад кежлö дугöдлöм йылысь решениеын;

2) юöр актын эмöсь лицензия мыйкö кад кежлö дугöдлöмö вайöдысь лоöмторъяссö бырöдтöм фактъяс, эм лицензия бöр сетöм йылысь шыöдчöм, кутшöмöс сетiс Службаö организация-шыöдчысь сiйö кадколаст помасьтöдз, мый индöма лицензия мыйкö кад кежлö дугöдлöм йылысь решениеын.

3.6.6. Лöсялана решение баласö документъяскöд öттшöтш, кутшöмъяс эскöдöны лицензия мыйкö кад кежлö дугöдлöмö вайöдысь лоöмторъяс бырöдöмсö либö бырöдтöмсö, кывкутысь специалист сетö кырымалöм вылö Службаса юрнуöдысьлы (юрнуöдысьöс вежысьлы).

Решениелысь копиясö пошта пыр куим лунöн мöдöдöны организация-шыöдчысьлы либö сетöны организация-шыöдчысьöс петкöдлысьлы.

Сэк, кор лицензия мыйкö кад кежлö дугöдöмö вайöдысь лоöмторъяс бырöдöм йылысь шыöдчöм организация-шыöдчыссянь воан лунсянь дас лунöн Служба оз примит индöм решениеясысь öтиöс, лицензия лыддьыссьö бöр сетöмöн.

3.6.7. Службалысь лицензия бöр сетöм йылысь либö бöр сетны öткажитöм йылысь решение пасйöны, реестрö лицензия бöр сетöм йылысь юöр пыртöны, лöсялана лицензионнöй делö дорö лицензия бöр сетöмкöд йитчöм документъяс содтöны тайö Административнöй регламент серти.

3.7. Лицензия дугöдöм йылысь шыöдчöм видлалöм

3.7.1. Лицензия дугöдöм йылысь шыöдчöм видлалöм кузя административнöй процедура заводитöм вылö лоö Службаö тайö Административнöй регламентлöн 2.5.14. пункт серти документъяс воöм.

Сэк, кор организация-шыöдчысь сетö лицензия дугöдöм йылысь шыöдчöмсö веськыда Службаö, шыöдчöм копия вылö индыссьö сiйöс примитöм йылысь пас.

3.7.2. Лицензия дугöдöм йылысь шыöдчöм регистрируйтöны öтувъя юкöнын делопроизводство нуöдан правилöяс серти, кутшöмъясöс примитöма лицензируйтан органын, да сiйö воан луннас либö мöд луннас сетöны лицензируйтан да контроль юкöнö.

3.7.3. Лицензируйтан да контроль юкöнса специалистъяс лыдысь индыссьö кывкутысь морт, кодi кутас лицензия дугöдöм йылысь шыöдчöмсö видлавны.

3.7.4. Государственнöй реестрö лицензия дугöдöм йылысь юöрсö, лöсялана лицензия делöö лицензия дугöдöмкöд йитчöм документъяссö пыртöны тайö Административнöй регламентлöн 3.1.4-3.1.6 пунктъясын урчитöм пöрадок серти.

3.8. Лицензия киритöм йылысь шыöдчöмöн ёрдö шыöдчöм йылысь решение примитöм

3.8.1. Служба примитö лицензия киритöм йылысь шыöдчöмöн ёрдö шыöдчöм йылысь решение торкалöмъяс йылысь юöр подув вылын, кутшöмъясöс сетöны 1995 во вöльгым тöлысь 22 лунся 171-ФЗ №-а Федеральнöй оланпасö кутчысьöм бöрся видзöдысь да дöзьöритысь органъяс

3.8.2. Лицензия киритöм йылысь шыöдчöмöн ёрдö шыöдчöм йылысь решение примитöны сэк, кор:

а) Службалысь лицензия мыйкö кад кежлö дугöдлöм йылысь решениесö абу збыльмöдöма;

б) декларацияясын спирта абу сёяна прöдукция вöчан да вузалан мында йылысь мöдысь öти воöн сетöмаöсь абу стöч юöръяс либö лицензируйтан органö декларациясö мöдысь öти воöн сетöмаöсь абу ас кадö;

в) спирта абу сёяна прöдукциясö вöчöны да вузалöны организацияяслы (сёрнитчан либö сёрнитчытöм подув вылын), кодъяслöн абу лöсялана лицензия;

г) öти воöн öти и сiйö жö торкöмысь лицензиясö мыйкö кад кежлö дугöдöма мöдысь;

д) организациясö туялöм вылö Службалы абу сетöма позянлунсö;

е) урчитöм кадколастö лицензия мыйкö кад кежлö дугöдлöмын артмöм лоöмторъяссö абу бырöдöма.

3.8.3. Юридическöй секторлöн кывкöртöд подув вылын сы йылысь, мый эм тырвыйö подув, медым шыöдчыны ёрдö лицензия киритöм йылысь шыöдчöмöн, кывкутысь специалист лицензия киритöм йылысь шыöдчöм ёрдö мöдöдöм йылысь решение вылö дасьтö индöм решениеыслысь проект.

Службалысь лицензия киритöм йылысь шыöдчöм ёрдö мöдöдöм йылысь решениесö колö подулавны, кыдзи индöма Россия Федерацияса законодательствоöн.

Лицензия киритöм йылысь шыöдчöм ёрдö мöдöдöм йылысь решение проектсö лицензия киритöм йылысь шыöдчöмöн ёрдö шыöдчöм вылö тырвыйö подулалöм кывкöртöдöн, торкалöмъяс йылысь юöрöн да мукöд документöн öттшöтш кывкутысь специалист сетö Службаса юрнуöдысьлы (юрнуöдысьöс вежысьлы) кырымалöм вылö.

3.8.4. Лицензия киритöм йылысь шыöдчöм ёрдö ыстöм йылысь решениесö мöдöдöны организация-шыöдчысьлы пошта пыр либö сетöны организация-шыöдчысьöс петкöдлысьлы.

3.8.5. Ёрдлöн решение оланпас серти вынсявтöдз Служба вермö лицензиясö мыйкö кад кежлö дугöдлыны.

3.8.6. Государственнöй реестрö лицензия киритöм йылысь юöрсö, лöсялана лицензия делöö лицензия киритöмкöд йитчöм документъяссö пыртöны тайö Административнöй регламентлöн 3.1.4-3.1.6 пунктъясын урчитöм пöрадок серти.

4. Государственнöй услуга збыльмöдöм бöрся видзöдан пöрадок да форма

4.1. Сы бöрся, кыдзи Службаса кывкутысь чина йöз быд лун пыдди пуктöны да збыльмöдöны тайö административнöй регламентлысь да государственнöй услуга збыльмöдöм вылö корöмъяс индысь мукöд нормативнöй правовöй актлысь положениеяс, а сiдзжö кыдзи Службаса кывкутысь йöз примитöны решениеяс, видзöдö веськыда налöн юрнуöдысь.

4.2. Сы серти, тырвыйö-ö да колана ногöн-ö збыльмöдсьö государственнöй услуга, планöвöй прöверкаяссö нуöдö Службаса юрнуöдысь. Непланöвöй прöверкаяссö нуöдö Службаса юрнуöдысь гражданалöн шыöдчöмъяс подув вылын.

4.3. Государственнöй услуга збыльмöдiгöн примитöм (олöмö пöртöм) решениеясысь да вöчöмторъясысь (вöчтöмторъясысь) гражданскöй служащöйяс кывкутöны законодательство серти.

5. Чина мортлысь вöчöмторъяссö (вöчтöмторъяссö), а сідзжö государственнöй услуга сетігöн сыöн примитöм решениесö обжалуйтан пöрадок

5.1. Шыöдчысьлöн эм право ёрдöдз обжалуйтны государственнöй услуга збыльмöдiгöн примитöм (олöмö пöртöм) вöчöмторъяс (вöчтöмторъяс) да решениеяс.

5.2. Ёрдöдз обжалуйтанторйöн лоö государственнöй услуга абу колана ногöн сетöм либö государственнöй услуга сеттöм.

5.3. Службаö воöм шыöдчöм (норасьöм) регистрируйтöны öтувъя юкöнын делопроизводство правилöяс серти, кутшöмъясöс примитöма Службаын, да сiйö воан луннас либö мöд луннас сетöны Службаса юрнуöдысьлы видлалöм вылö.

Службалöн уджалан график:

выльлун – четверг: 8.45 – 18.00 (пажын – 13.00 – 14.00);

пекнича: 9.00 – 17.00 (пажын – 13.00 – 14.00).

5.4. Службаса уджалысьясöн да чина йöзöн тайö административнöй регламентлысь положениеяс торкалöм йылысь юöрсö позьö мöдöдны электроннöй пошта пыр: E-mail: lic@rkomi.ru, а сiдзжö юöртны телефон пыр, уна канала телефон пыр: (8212) 24-24-92, 24-62-39, 24-35-90.

5.5. Сэк, кор Шыöдчысьлöн гижöда шыöдчöмын абу индöма шыöдчöм мöдöдысь асшöр уджалысьлысь ов, ним, вич либö юридическöй кывкутысьлысь ним, да пошта инпас, мый серти колö сетны вочакыв, шыöдчöм вылö вочакывсö оз сетны. Кор индöм шыöдчöмын эмöсь праволы паныд действие дасьтöм, öнi вöчöм либö вöчöм йылысь юöръяс, а сiдзжö морт йылысь, кодi сiйöс дасьтö, öнi вöчö либö вöчöма, шыöдчöмсö колö мöдöдны государственнöй органö сылöн компетенция серти.

5.6. Шыöдчöм, кöнi обжалуйтсьö ёрд решение, бöр бергöдöны Шыöдчысьлы, кодi мöдöдiс шыöдчöмсö, тайö ёрд решениелысь обжалуйтан пöрадоксö гöгöрвоöдöмöн.

5.7. Сэк, кор Службаö воö гижöда шыöдчöм, кöнi эмöсь ёрччана либö увтыртана кывъяс, чина мортлöн, а сiдзжö сылöн семьяö пырысьяслöн олöмлы, дзоньвидзалунлы, да эмбурлы лёк вöчны кöсйöм, шыöдчöмсö вермöны сэнi сетöм юалöмъясöн кольны вочакывтöг да юöртны Шыöдчысьлы, кодi мöдöдiс шыöдчöмсö, сы йылысь, мый оз позь правосö лёк вылö бергöдны.

5.8. Кор гижöда шыöдчöмлысь гижöдсö он вермы лыддьыны, шыöдчöм вылö вочакывсö оз сетны да сiйöс оз мöдöдны государственнöй органö, меставывса асвеськöдлан органö либö чина мортлы сылöн компетенция серти видлалöм вылö, мый йылысь юöртöны шыöдчöм мöдöдысь Шыöдчысьлы, асшöр уджалысьлысь овсö, нимсö, вичсö либö юридическöй кывкутысьлысь нимсö да пошта инпассö кö верман лыддьыны.

5.9. Кор Шыöдчысьлöн гижöда шыöдчöмын эмöсь сэтшöм юалöмъяс, мый вылö сылы унаысь нин сетлöма гижöда вочакыв воддза норасьöмъяс серти, да та дырйи шыöдчöмын оз вайöдсьыны выль подувъяс либö лоöмторъяс, сэки Службаса юрнуöдысь вермö примитны öчереднöй норасьöм подувтöмöн лыддьöм да тайö юалöм кузя Шыöдчыськöд переписка дугöдöм йылысь решение сэк, кор индöм шыöдчöмыс да водзын мöдöдöм шыöдчöмъясыс мöдöдсьылiсны öти и сiйö жö государственнöй органö, меставывса асвеськöдлан органö либö öти и сiйö жö чина мортлы. Татшöм решение йылысь юöртöны Шыöдчысьлы, кодi ыстiс шыöдчöмсö.

5.10. Сэк, кор шыöдчöмын сетöм юалöм кузя оз позь сетны вочакывсö государственнöй либö федеральнöй оланпасöн видзан мукöд гусятор кутысь юöр йöзöдтöг, гражданинлы, коді мöдöдіс шыöдчöмсö, юöртöны, мый сетöм юалöм кузя вочакывсö сетны оз позь индöм юöръяссö йöзöдны позьтöмлун вöсна.

5.11. Сэк, кор помкаяссö, мый серти шыöдчöмын сетöм юалöмъяс вылö вочакывсö сетны эз вöв позянлуныс, водзö вылö лои бырöдöма, Шыöдчысь вермö выльысь шыöдчыны Службаö.

5.12. Шыöдчысьлöн шыöдчöм (норасьöм) мöдöдсьö Службаса юрнуöдысьлы.

5.13. Шыöдчöм (норасьöм) видлавсьö гижöмöн шыöдчöм пасъян лунсянь комын календарнöй лунöн.

5.14. Ёрдöдз обжалуйтан помшуöмöн лоö шыöдчöмын (норасьöмын) индöм корöмъяс серти гижöмöн вочакыв.

5.15. Государственнöй услуга збыльмöдiгöн олöмö пöртöм да примитöм вöчöмторъяс (вöчтöмторъяс) да решениеяс обжалуйтöм кузя шыöдчöм объективнöя да ас кадö видлалöм вöсна кывкутö Службаса чина морт, кодi кырымалiс шыöдчöм (норасьöм) вылö вочакыв.

5.16. Вöчöмторъяссö (вöчтöмторъяссö) да решениеяссö, кутшöмъясöс збыльмöдöны да примитöны шыöдчöмъяс (норасьöмъяс) видлалiгöн, Шыöдчысь вермö обжалуйтны Коми Республикаса арбитражнöй ёрдын ёрд пöрадок серти Россия Федерацияса арбитражнöй процессуальнöй законодательствоöн индöм кадколастö.

Административнöй регламент дорö

1 №-а содтöд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ -ö

(лицензируйтысь органлöн ним)

Лицензия сетöм йылысь

ШЫÖДЧÖМ ОБРАЗЕЦ

Организация:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(юридическöй кывкутысьлöн тыр да (либö) дженьдöдöм ним да организационно-правовöй форма)

Организациялöн места: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Лицензируйтöм удж нуöдысь торъя юкöдувса организациялöн места

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Банк ним да банкын рöштшöт тшöт номер \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Лицензируйтан удж, кутшöмöс организация кöсйö збыльмöдны (збыльмöдö)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Прöдукция\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Кадколаст, мый вылö корöны лицензия \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Организацияса юрнуöдысь \_\_\_\_\_\_\_\_\_\_\_\_\_\_\_\_\_\_\_\_\_\_

 (О.Н.В.)

 П.М.

Административнöй регламент дорö

2 №-а содтöд

ГОСУДАРСТВЕННÖЙ УСЛУГАЯСЛÖН СЬÖРСЬÖН-БÖРСЬÖН МУНАН

БЛОК-СХЕМА

|  |  |  |  |  |  |  |  |
| --- | --- | --- | --- | --- | --- | --- | --- |
| Лицензия сетöм йылысь шыöдчöм видлалöм | Лицензия выльысь оформитöм йылысь шыöдчöм видлалöм | Лицензия кадколаст нюжöдöм йылысь шыöдчöм видлалöм | Выль медшöр технологическöй оборудование лыддьöг видлалöм | Лицензия мыйкö кад кежлö дугöдлöмö вайöдысь лоöмторъяссö бырöдöм йылысь шыöдчöм видлалöм | Лицензияяс мыйкö кад кежлö дугöдлöм йылысь документъяс видлалöм | Лицензия дугöдöм йылысь шыöдчöм видлалöм | Лицензия киритöм йылысь документъяс видлалöм |
|  |  |
| Лöсялана решение примитöм |  |
|  |  |
| Лицензионнöй корöмъяслы да условиеяслы лöсялöм йылысь кывкöртöд | Лицензионнöй корöмъяслы да условиеяслы лöсявтöм йылысь кывкöртöд |
|  | Лицензия дугöдöм йылысь шыöдчöмöн ёрдö шыöдчöм йылысь решение |
| Лицензия сетöм (выльысь оформитöм, кадколастсö нюжöдöм, бöр сетöм) йылысь решение |  | Лицензия сетны (выльысь оформитны, кадколастсö нюжöдны, бöр сетны) öткажитöм йылысь решение |  | Лицензия мыйкö кад кежлö дугöдлöм йылысь решение |  |

Исакова 47 263 пас